สื่อเผยประธานก.ล.ต.จีนยื่นลาออก หลัง “เซอร์กิต เบรกเกอร์” ล้มเหลว
สื่อเผยประธานก.ล.ต.จีนยื่นลาออก หลัง “เซอร์กิต เบรกเกอร์" ล้มเหลว
19 ม.ค. 2559

สื่อต่างประเทศอ้างรายงานของสำนักข่าวรอยเตอร์ว่า นายเสี่ยว กัง ประธานคณะกรรมการกำกับหลักทรัพย์และตลาดหลักทรัพย์ของจีน (CSRC) ได้ยื่นใบลาออกเมื่อสัปดาห์ที่แล้ว
โดยรายงานข่าวดังกล่าวมีขึ้น หลังจากที่แนวคิดของเขาในการนำกลไก “เซอร์กิต เบรกเกอร์” มาใช้ในตลาดหุ้นจีนเพื่อสกัดความผันผวนของตลาดนั้น กลับทำให้นักลงทุนเทขายอย่างหนักจนส่งผลให้ตลาดหุ้นจีนผันผวนรุนแรง อย่างไรก็ตาม ยังไม่มีความชัดเจนว่ารัฐบาลจีนจะยอมรับการลาออกของประธาน CSRC หรือไม่
ทั้งนี้ ในช่วงสุดสัปดาห์ที่ผ่านมา เขาได้แสดงความคิดเห็นในการประชุมว่าด้วยการกำกับดูแลตลาดหลักทรัพย์ว่า “ความผันผวนอย่างรุนแรงของตลาดทำให้เห็นถึงช่องโหว่ด้านการกำกับดูแลและการบริหารจัดการ”
 “CSRC จะเรียนรู้จากบทเรียน เราจะปรับปรุงกลไกการกำกับดูแล เพิ่มความเข้มงวด และป้องกันความเสี่ยงต่างๆ เพื่อที่จะสร้างตลาดที่แข็งแกร่งและมีเสถียรภาพ”
 
อินโฟเควสท์ แปลและเรียบเรียง